“Mulimo Ngukuru”
ZUŴA linyake ku Yerusalemu kukachitika ungano wakuzirwa chomene. Themba Davide wakachema ‘ŵakaronga ŵa mafuko, ŵantchito ŵa pa nyumba ya themba kweniso ŵanalume wose ŵankhongono.’ Ŵanthu wose aŵa ŵakaŵa ŵakukondwa ndipo ŵakakhazganga kupulika chipharazgo chapadera. Yehova wakaŵa kuti wasankha Solomoni, mwana wa Davide, kuti ndiyo wazengenge nyumba yikuru panji kuti tempile lakusoperamo Chiuta waunenesko. Yehova wakaphalira themba la Israyeli, Davide, ilo pa nyengo iyi likaŵa lichekuru chomene, umo nyumba yake yikwenera kuzakazengekera. Davide wakapeleka pulani yose ya nyumba iyi kwa Solomoni. Davide wakati: “Mulimo ngukuru. Pakuti ni tempile la munthu chara, kweni la Yehova Chiuta.”—1 Mid. 28:1, 2, 6, 11, 12; 29:1.
Pamanyuma Davide wakafumba kuti: “Sono kasi ni njani uyo wajipeleka muhanya uno kuti wizenge na chawanangwa mu woko lake kwa Yehova?” (1 Mid. 29:5) Kasi imwe muŵengepo pa nyengo iyi, mphanyi mukachita wuli? Kasi mukate mukhozgerenge mulimo uwu? Ŵaisrayeli ŵakajipeleka chomene pa mulimo uwu. Nadi, Ŵaisrayeli “ŵakasekelera pakupeleka vinthu . . . pakuti ŵakapeleka vyawanangwa . . . kwa Yehova na mtima wakufikapo.”—1 Mid. 29:9.
Pakati pajumpha vyaka, Yehova wakakhazikiska chinthu chakuzirwa chomene kuluska tempile. Wakakhazikiska tempile lauzimu, kung’anamura nthowa yiphya yakusopera Yehova kwizira mu sembe ya Yesu. (Heb. 9:11, 12) Kasi Yehova wakovwira wuli ŵanthu kuti ŵaphemane nayo mazuŵa ghano? Kwizira mu ntchito yakusambizga na kupanga ŵasambiri. (Mat. 28:19, 20) Ntchito iyi yawovwira ŵanthu mamiliyoni kuti ŵaŵe na mwaŵi wakusambira Baibolo, ndipo ŵanthu ŵanandi ŵakubatizika. Kweniso mipingo yinandi yikupangika.
Ivi vyapangiska kuti mulimo wakupanga mabuku ghakulongosora Baibolo, kuzenga na kunozga Nyumba za Ufumu, kweniso mulimo wakupenja malo gha maungano gha dera na gha chigaŵa usazgikire chomene. Kasi walipo munthu uyo wangakana kuti mulimo wakuthandazga makani ghawemi ndiwo ngwakuzirwa chomene mazuŵa ghano?—Mat. 24:14.
Ŵateŵeti ŵa Chiuta ŵakutemwa chomene Yehova na ŵazengezgani ŵawo ndipo ŵakumanya kuti mulimo wakupharazga ukwenera kuchitika mwaluŵiro. Lekani iwo ŵakwiza na ‘chawanangwa mu woko lawo kwa Yehova’ mwakupeleka vyawanangwa kuti viwovwire pa mulimo wa Ufumu. Ntchakukondweska nadi ‘kuchindika Yehova na vinthu vithu vyakuzirwa,’ kweniso kuti vyawanangwa vithu vikugwiliskirika ntchito makora kuti viwovwire pa mulimo ukuru uwu uwo ukuluta panthazi chomene kuluska kumasinda kose.—Zinth. 3:9.
tum_Latn tum_Latn tum_Latn tum_Latn tum_Latn tum_Latn